*For online fotball-spillet, se Hattrick.*
**Hat-trick** er et fast uttrykk som stammer fra sportens verden, vanligst brukt i lagspill når en spiller skårer tre mål i løpet av en omgang av en kamp. Uttrykket ble først nevnt i 1858 i England om en hendelse i cricket hvor kasteren H. H. Stephenson utkonkurrerte tre *batsmen* på rad. Begrepet kan i tillegg (men feilaktig) bli brukt ved tre etterfølgende seire, suksesser eller andre tilsvarende situasjoner.

Fotball
-------

### Definisjoner

Innenfor fotball kalles det et hat-trick når en spiller skårer tre mål i løpet av en kamp. Mål som blir skåret i straffesparkkonkurranse regnes ikke med. Et såkalt *ekte hat-trick* forekommer når en spiller skårer tre mål i samme omgang uten at noen andre skårer mål i mellomtiden (inklusive tilhørende tilleggstid). Denne siste fortolkningen er det som i engelsk toppfotball refereres til som «German» (eller «flawless») hat-trick, som innebærer at målene scores i én fotballomgang. 

Begrepet *perfekt hat-trick* benyttes ofte om et hat-trick der spilleren scorer et mål med hodet, et med høyre fot og et med venstre fot.

### Eksempler

#### Engelsk Premier League

I den engelske ligaen FA Premier League er det Sadio Mané som satte rekorden for raskeste hat-trick, da han i 2015 scoret tre mål for Southampton mot Aston Villa i løpet av 2 minutter og 56 sekunder. Han slo dermed den tidligere rekorden på 4 minutter og 33 sekunder, som ble satt av Liverpool-spilleren Robbie Fowler da han i 1994 scoret tre mål i en kamp mot Arsenal.

Sergio Agüero har rekorden for flest hat tricks i Premier League-historien, med 12 stykker. Av nåværende Premier League-spillere har Erling Braut Haaland flest hat-tricks, med sine 6 (per september 2023).

#### Norske spillere

Den foreløpig nest siste nordmann som har utført hat-trick i Premier League er John Carew, som 8. mars 2008 scoret tre mål i kampen Aston Villa - Reading (4-2).

Den siste nordmannen som har utført hat-trick i Bundesliga er Erling Braut Haaland, som 18. januar 2020 scoret tre mål i 2.omgang i en kamp mellom Augsburg og Borussia Dortmund. Han ble byttet inn og fikk sin debut i det 56 minutt. Etter 23. minutter hadde Haaland scoret 3 mål. 

Den eldste spilleren som har scoret hat-trick i norsk eliteserie var Sigurd Rushfeldt da han i en alder av 38 år scoret tre av Tromsøs mål i 4-0 seieren mot Brann den 29. mai 2011. Rushfeldts tidligere lagkamerat Ole Martin Årst var den tidligere innehaver av rekorden. I samme kamp slo Rushfeldt også Harald Brattbakks rekord som den mestscorende spiller i norsk eliteserie.

I sitt comeback for Norges landslag i fotball skåret Ada Hegerberg hat-trick i en landskamp mot Kosovo 7. april 2022.

Andre idretter
--------------

I den amerikanske ishockeyligaen NHL kaster publikum capser ut på isen når en spiller scorer hat-trick.

I baseball betyr hat-trick at en slagmann slår tre home runs i løpet av en enkelt kamp.

I enkelte motorsporter, som Formel 1, kalles det hat-trick når samme fører tar både pole position, raskeste runde og løpsseier i et løp.

I dart betyr hat-trick å treffe med alle tre piler i midten av skiven, noe som regnes som meget vanskelig siden det er det trangeste scoringområdet på skiven.

Se også
-------

* Hat-trick i fotball-VM for herrer

Referanser
----------

1. ↑  Sean Hutchinson (24. april 2014). «Where Does the Phrase "Hat-Trick" Come From?». *Mental Floss* **(engelsk)**. Besøkt 7. april 2022.
2. 1 2  «Hat trick». Merriam-Webster. Besøkt 16. april 2015. «It may surprise some people to learn that the term "hat trick" as it relates to sports actually originated in British cricket. A bowler who retired three batsmen with three consecutive balls was entitled to a new hat at the expense of the club to commemorate this feat. Eventually, the phrase was applied to a single player scoring three goals in any goal sport and later to three victories or successes in sports as different as horse racing and golf. The phrase finally broadened to include a string of three important successes or achievements in any field.»
3. ↑  «The perfect hat trick». Cambridge University Press & Assessment 2023. Besøkt 20. september 2023.
4. ↑  «Her scorer Mané tidenes raskeste PL-hat trick». *TV 2* **(norsk)**. 16. mai 2015. Besøkt 7. april 2022.
5. ↑  «Who has the most hat-tricks in Premier League history? Haaland plays catch up to Aguero & Shearer for most goal trebles». Goal.com. 3. september 2023. Besøkt 20. september 2023. «Manchester City's Norwegian goliath Erling Haaland, who looks dangerously capable of breaking every single goal-record that has been set before him, already has six Premier League hat-tricks to his name, with an eye-popping five trios of them coming in his debut 2022-23 Premier League season. His latest hat-trick arrived against Fulham at the Etihad Stadium on September 2, 2023.»
6. ↑  Her scorer Carew hattrick - FA Cup - Fotball - VGTV, VG, 9. februar 2008
7. ↑  ««Disse tre målene var for deg, Svein»». *www.vg.no*. 21. september 2010. Besøkt 7. april 2022. «Da Start-spiss Ole Martin Årst (36) ble den eldste tremålsscoreren i norsk eliteserie siden 1963, dediserte han målene til sin kreftsyke og gode venn Svein «Matta» Mathisen (58).»
8. ↑  «Drømme-comeback for Hegerberg – scoret hat trick». *www.vg.no*. 7. april 2022. Besøkt 7. april 2022.
9. ↑  NTB (7. april 2022). «Hegerberg med hattrick i landslagscomebacket». *Nettavisen* **(norsk)**. Besøkt 7. april 2022.

Eksterne lenker
---------------

* Hva er et hat-trick?, Arve Fuglum, Dagbladet

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |